舟中排悶
作者：楊萬里
朝代：宋

paragraphs: 江流一直還一曲，淮山一起還一伏。
江流不肯放人行，淮山只管留人宿。
老夫一出緣秋涼，半塗秋熱難禁當。
却借樓船順流下，逆風五日殊未央。
老夫平生行此世，不自爲政聽天地。
只今未肯放歸程，安知天意非奇事。
平生愛誦謫仙詩，百誦不熟良獨癡。
舟中一日誦一首，誦得徧時應得歸。